Správa o stave príprav organizácie Svetového kongresu a Valného zhromaždenia O.I.V. v Slovenskej republike v roku 2002

Informácia o postupe prípravy

      27. Svetový kongres viniča a vína a 82. Valné zhromaždenie O.I.V., ktoré sa uskutoční v Bratislave v dňoch 24. – 28. júna 2002, bude z hľadiska prítomnosti účastníkov kongresu z celého sveta najvýznamnejším medzinárodným podujatím Slovenskej republiky v tomto roku. 

      Na príprave kongresu sa pracuje viac ako dva roky. Minister pôdohospodárstva SR  ustanovil Národný prípravný sekretariát (NPS) ako koordinačné a kontaktné centrum k O.I.V. a Asociácii Svetového kongresu viniča a vína počas celej fázy prípravy, ako aj partnera pre medzinárodný sekretariát v priebehu konania oboch medzinárodných podujatí v Slovenskej republike v roku 2002.   
NPS pracuje v troch sekciách :
•	odborná  - návrh a príprava odborného programu, zabezpečenie vypracovania vedeckých príspevkov slovenských odborníkov a koordinácia ich vystúpení , návrhy na odborné exkurzie a ich zabezpečenie a pod.,
•	propagačná -  propagačná a mediálna činnosť pred a počas kongresu, to znamená návrhy a tlač pozvánok, propagačných materiálov o Slovensku a slovenskom vinohradníctve a vinárstve, brožúr a všetkých potrebných materiálov súvisiacich s rokovaním kongresu, 
•	servisu a logistiky - spolupráca s CK v oblasti zabezpečovania služieb, t. j. organizácia účastníkov vrátane ich dopravy, ubytovania, stravovania a pod.,

      Národný prípravný sekretariát (ako koordinačné a kontaktné centrum k O.I.V. a Asociácii kongresu viniča a vína) pracuje od 17. septembra 1999. 
      Schádza sa pravidelne každý týždeň, prípadne podľa naliehavosti riešenia aktuálnych úloh.
      Súčasne sa na príprave a organizovania podujatia podieľajú aj tri pracovné sekcie - odborná, propagačná a servisu a logistiky.

      Celé zabezpečovanie realizácie podujatia bolo doteraz vykonávané v zmysle štatútu O.I.V.

Doterajšie výsledky činnosti :

•	Na základe návrhu Národného prípravného sekretariátu bola v spolupráci s O.I.V. schválená  nosná téma kongresu: " Vinič  a víno v zrkadle vedy " .  
•	Termín konania podujatia bol stanovený na  24. - 28. 6. 2002 a  miestom konania bude Bratislava, konkrétne  priestory INCHEBY.
•	Za účelom písomnej komunikácie a prezentácie bolo navrhnuté a schválené oficiálne logo kongresu 2002 spolu s hlavičkovým papierom a obálkou. 
•	Navrhnutá a schválená  pozvánka na kongres 2002 so základnou informáciou bola prezentovaná na Valnom zhromaždení O.I.V.  v Paríži v júni  2000. 
•	Po vypracovaní návrhu vedeckého programu bol tento oficiálne odovzdaný na O.I.V. v Paríži dňa 14. 9. 2000 a schválený odborným výborom O.I.V.(Comexom).
•	V súlade so zákonom o verejnom obstarávaní sa uskutočnilo  výberové konanie na služby zabezpečujúce realizáciu podujatia. Víťazom verejnej súťaže sa stala  CK SATUR TRAVEL, a. s..
•	V spolupráci s O.I.V. boli vypracované "Žiadanky o príspevky", ktoré boli vytlačené v troch jazykoch a rozposlané asi 1 000 účastníkom.
•	Dobudovalo sa materiálne a personálne zabezpečenie sekretariátu NPS s cieľom aktívneho kontaktu s O.I.V. v Paríži, hlavne v otázke zabezpečovania odborných príspevkov.
•	Za účelom prezentácie Slovenskej republiky v Austrálii boli navrhnuté a vypracované propagačné materiály  (trojjazyčná propagačná brožúra o Slovenskom vinohradníctve a vinárstve s názvom Slovenské víno, multimediálna prezentácia,  pozvánka delegátov na kongres na Slovensku a pod.).
•	Dopracoval sa a  schválil podrobný odborný a spoločenský program  27. Svetového kongresu a 82. Valného zhromaždenia O.I.V. (Príloha č. 2)
•	Bol navrhnutý a vypracovaný cirkulár spolu s registračnými formulármi (s uvedením podrobného odborného a spoločenského programu) a následne boli tieto materiály vytlačené v troch jazykoch a zaslané asi 1 000 účastníkom.
•	Celkovo bolo prihlásených  227 odborných príspevkov, ktoré  boli zaregistrované a oficiálne potvrdené.
•	V dňoch 14. - 15. 1. 2002 sa uskutočnila  návšteva Výberovej a sčítacej komisie O.I.V. v SR, ktorá spolu so slovenskými odborníkmi vybrala 104 prednášok a  81 posterov, ktoré boli zaradené  do jednotlivých príslušných  sekcií kongresu.
•	V spolupráci s pánom generálnym riaditeľom G. Dutruc-Rossetom sa vykonala obhliadka priestorov, kde sa bude podujatie konať, a tiež bol zhodnotený doterajší stav prípravných prác.
•	NPS v spolupráci s O.I.V.  vybral a schválil predsedov sekcií a podsekcí z radov odborníkov zo Slovenskej republiky.
•	Bol vypracovaný návrh rozpočtu prípravy a zabezpečenia 27. Svetového kongresu viniča a vína a 82. Valného zhromaždenia ( Príloha č. 3).

Priebeh účasti delegácie SR na Svetovom kongrese v Austrálii
      
      V dňoch 11.-17. októbra 2001 sa zúčastnila delegácia SR  na 26. Svetovom kongrese a 81. Valnom zhromaždení Medzinárodného úradu pre vinič a víno (O.I.V.), ktorý sa uskutočnil v Adelaide v Austrálii. Delegáciu viedol pán Dr. František Lipka, veľvyslanec SR v Belgicku a  Luxembursku , ktorý súčasne zastáva funkciu predsedu komisie pre udeľovanie cien O.I.V..

Vykonané aktivity:

•	Účasť na zasadnutí Výkonného výboru (COMEX), kde bola podaná informácia o aktuálnom stave príprav 27. Svetového kongresu a 82.Valného zhromaždenia O.I.V.. Informácia bola prijatá so záujmom, pozitívne, bez ďalších otázok.
•	Prezentácia SR na slávnostnom otvorení 26. Svetového kongresu a 81. Valného zhromaždenia O.I.V., ktorá pozostávala z prejavu pána Lipku,  multimediálnej prezentácii o Slovensku, slovenskom vinohradníctve a vinárstve a pozvánke na kongres na Slovensku. Prezentácia bola odmenená dlhým potleskom a následnými diskusiami, ktoré vyjadrovali  záujem účastníkov o Slovensko ako krajine s bohatou kultúrou a tradíciou v danej oblasti.

•	SR sa prezentovala v rámci odborného programu jednou vedeckou prednáškou (Oľga Pechanová) a jedným posterom ( Šajbidor, Malík, Leško).
•	Uskutočnil sa spoločný pracovný obed slovenskej delegácie s generálnym riaditeľom O.I.V., kde sa vymenili názory na prebiehajúci kongres v Adelaide, analyzovali sa jeho negatíva a pozitíva a dohodlo sa, čomu sa treba vyhnúť pri organizácii budúceho kongresu v SR.
•	Na gala večere, ktorým sa ukončil kongres v Adelaide, predseda austrálskeho organizačného výboru slávnostne odovzdal vedúcemu delegácie SR zástavu O.I.V., ktorá bude vztýčená na kongrese v Bratislave v júni 2002. Uvedená ceremónia bola zorganizovaná  vôbec prvý raz práve v Adelaide.

Záver:

      Účasť slovenskej delegácie na 26. Svetovom kongrese a 81. Valnom zhromaždení v Adelaide možno hodnotiť jednoznačne pozitívne.
      Slovenská delegácia uskutočnila prezentáciu  SR i budúceho Svetového kongresu a budúceho Valného zhromaždenia O.I.V. v Bratislave na vysokej úrovni, čo potvrdili aj pozitívne reakcie predstaviteľov takmer všetkých členských krajín O.I.V.. Pôvodne plánovaná prezentácia v povolenej dĺžke 10 minút trvala v skutočnosti 13 minút a bola doplnená ďalšou, pôvodne neplánovanou prezentáciou Slovenska vo forme odovzdávania zástavy O.I.V. Slovensku počas záverečnej gala večere.
      Slovenská delegácia sa aktívne podieľala aj na priebehu 26. Svetového kongresu a 81. Valného zhromaždenia O.I.V. a to jej aktívnou účasťou na zasadnutí Comexu i Valného zhromaždenia, ako aj účasťou na vedeckom programe.
      Účasť slovenskej delegácie na 26. Svetovom kongrese  a 81. Valnom zhromaždení O.I.V. potvrdila, že Slovenská republika je spomedzi všetkých postkomunistických krajín najaktívnejším členom O.I.V..

      Poznatky z priebehu kongresu a valného zhromaždenia v Adelaide, ako aj diskusie s funkcionármi a expertmi O.I.V., predstavujú pre slovenskú delegáciu užitočné skúsenosti, ktoré budú plne využité pri príprave 27. Svetového kongresu a 82. Valného zhromaždenia O.I.V. v Bratislave, konaného od 24. do 28. júna 2002.

Zabezpečenie ďalšieho postupu

      Za najdôležitejšiu oblasť pri  príprave  zorganizovania takéhoto významného medzinárodného podujatia považujeme predovšetkým otázku  finančného zabezpečenia. 

      Náklady na organizačné služby zabezpečované CK SATUR TRAVEL, a. s., s ktorou je podpísaná zmluva, budú predstavovať najvyššiu finančnú položku.  Časť tejto sumy sa síce vráti v podobe vložného, avšak počiatočné krytie bude potrebné uhradiť formou zálohy pred konaním kongresu.

      Dôležitou súčasťou celej akcie bude zabezpečenie tlmočníckych služieb, ktoré si bude vyžadovať tlmočníkov so schopnosťou prekladať vedecké a vysoko odborné referáty a prednášky nielen v troch hlavných rokovacích jazykoch, ale najmä zvládnutie odbornej terminológie vinohradníctva, vinárstva a vinohradnícko-vinárskej ekonomiky. Na tento účel sa  vypracováva slovník odbornej terminológie pre tlmočníkov.

      Podujatie tohto typu si vyžaduje vysoké nároky na vypracovanie veľkého množstva registračných a propagačných materiálov pre delegátov a účastníkov kongresu, zborník abstraktov, CD s príspevkami a propagáciou Slovenska a o slovenskom vinohradníctve a vinárstve.  

      Bude  potrebné pozvať a  uhradiť  náklady pre čestný výbor, funkcionárov O.I.V., predsedov a podpredsedov sekcií a iných významných predstaviteľov zaoberajúcich sa problematikou vinohradníctva  a vinárstva vo svete. 

      Od  roku 2000 - 2001 bola z rozpočtu rezortu MP SR   v súvislosti so zabezpečovaním a prípravou podujatia uvoľnená suma vo výške 2 587 750,-  Sk (v roku 2000 - 470 000,- Sk a v roku 2001 - 2 117 750,- Sk). 

      Svetový kongres a Valné zhromaždenie O.I.V. je prestížnou záležitosťou pre Slovenskú republiku. Je prezentáciou krajiny, jej vinohradníckej tradície a vinárskeho majstrovstva. Významu tohto podujatia musí zodpovedať aj úroveň organizácie a propagácie, ktorú zachováva každá hostiteľská krajina. Rezort MP SR je organizátorom tohto medzinárodného podujatia, avšak napriek jeho celospoločenskému významu bude musieť vyčleniť potrebné prostriedky z vlastných zdrojov. V zmysle návrhu rozpočtu pre rok 2002 musia byť finančné nároky  vo výške 15 077 366.- Sk. zabezpečené tak, aby podujatie nebolo ohrozené a nenarušilo sa dobré meno SR ako kandidátskej krajiny pre vstup do EÚ.